“Kələ́ kad étúgā dzám Dávid nâ: Ǹtondôbə a dzó naa: yə wǎ wāyi ma lóŋ é ndá māyi tɔbɔ̌ nga a ? ” 6Amú, mābə́ yǎ kig tɔbɔ á ndá, anə́ mə̄ ngátíe ai bɔ́n bə́ Ísraɛ̂l á Égîptɛn a zaa kwí ámōs yə aná; mə̌ zaa mabómbo hə á bibə̌m. 7Ńtíé ósə mə ngábə́ wulugu ai bɔ́n bə́ Ísraɛ̂l bə́sə, yə mə ngátám kad ḿbɔ́g yǎ bə̄tsíg míńtól yā Ísraɛ̂l nâ: Ású dzé myá ndzí kig ma lóŋ ndá məbaŋ ? 8Kələ́ hḿ kad étúgā dzáma Dávid nâ: Ǹtondôbə, ǹdzóe miǹkán bītá, a dzó naa: Mǎ mə̄ ngákə wa nɔŋ á ó kələ wakə ai biyə́m á mə̄díga, nâ mə tə́le wa ǹdzóe ayɔŋ dáma Ísraɛ̂l. 9É vóm ósə ǒ kələ, mə tɔá ai wa. Mayi hḿ fə bɔ̌ naa dzwé dóe á wum anə́ mīńtómbā mí bǒd yā sí ndon. 10Mayi və́ áyɔŋ dáma Ísraɛ̂l é sí nyī, mayi dɔ́ bɛ étē, ńdɔ̄ láyi tɔbɔ étē etɔtɔ́bɔ́; lâyǐ kig bǎd mbádā dzóm, tɔ biziligǎn təgě fə dɔ́ bǎd ndə́gələ, anə́ bə́ kadəgə sɔ́ bâbɔ. 11A tádigi fɔ́ɔ́ ámōs mə̄ ngátə́le Bətsíg míńtól âyɔŋ dáma Ísraɛ̂l. Ńdɔ mǎyi bɔ̌ naa ó bi evúvoe ai miǹzízíŋ míe mísə; ńdɔ̄ fə Ǹtondôbə, a kad wa nâ émēn a yi wa bondě ndâ bod. 12Éyɔŋ məlú mə́ enyiŋ móe máyi man, o kə́ə́ bómbō fǔfulu ai běsōá, mayi lígí makála mɔ́n elíg woe, ényɔ́ ā yi kwí âbum dóe; ńdɔ̄ fə mayi wónē édzóe dzíé.